सरकार की आमद मरहबा...
नबी के दीवानों ने निकाला जुलूस
कम्युनिटी रिपोर्टर | रायपुर
पैगंबरे इस्लाम की विलादत (जन्म) की खुशी में गुरुवार को जुलूसे मोहम्मदी निकाला गया। जवानों और बच्चों के साथ-साथ बुजुर्ग भी अपने नबी की याद में निकाले गए जुलूस में नाते पाक पढ़ते हुए शामिल हुए। अलग-अलग मोहल्लों से निकाले गए जुलूस में शामिल नबी के दीवाने अलग अलग रंग में रंगे नजर आए। किसी ने हरा साफा बांध रखा था तो किसी ग्रुप ने सफेद पट्टी कंधे पर डाली थी। कोई दल काले कुर्ते में थे तो कुछ लोग चिश्तिया रंग में रंगे थे। बारहवीं चांद आया...मरहबा या मुस्तफा और सरकार की आमद मरहबा...जैसी नाते लोग झूम-झूम कर पढ़ते हुए जुलूस में चल रहे थे।
शहर सीरतुन्नबी कमेटी के नेतृत्व में गुरुवार को दोपहर तीन बजे निकाले गए जुलूस की सरपरस्ती पैगंबरे इस्लाम के वंशज हजरत सैय्यद महमूद अशरफी साहब ने की। शहर के सभी इलाकों से निकलकर जुलूस पहले बैजनाथपारा महबूबिया चौक पहुंचा। चौराहे पर इकट्ठा होने के बाद जुलूस मालवीय रोड होकर जयस्तंभ पहुंचा। जयस्तंभ चौक से आगे बढ़कर जुलूस आजाद चौक और वहां से सदर होते हुए बैजनाथपारा के सीरत मैदान पहुंचा।
जुलूस में शामिल हुए पैगंबरे इस्लाम के वंशज हजरत सैय्यद महमूद अशरफी साहब।
जश्ने ईद मिलादुन्नबी
शरबत, जलेबी और गुलाब जामुन का तबर्रुक, जुलूस के बाद शहर की सफाई
शहर के दूर-दराज से आए नबी के चाहने वालों को बैजनाथपारा, छोटापारा, नयापारा, मालवीय रोड और सदरबाजार में शरबत, जलेबी और हलवे का तबर्रुक पेश किया गया। स्वागत करने वालों में सभी धर्म और समाज के लोग शामिल थे। बैजनाथपारा में युवाओं के ग्रुप ने इस बार खास तरह के शर्बत से लोगों का स्वागत किया। भाजपा-कांग्रेस नेताओं ने भी जुलूस का स्वागत किया। इधर, जुलूस खत्म होने के बाद देर रात तक सीरत कमेटी के सदस्य जयस्तंभ चौक, शारदा चौक, फूल चौक में जुलूस की वजह से फैले कचरे को साफ करते रहे। इसकी वहां के दुकानदारों ने जमकर सराहना की।
kas_Deva hin_Deva kas_Deva hin_Deva hin_Deva hin_Deva mag_Deva bho_Deva hin_Deva